****

**ΔΕΛΤΙΟ ΤΥΠΟΥ**

**Πρωτιά για την Ομάδα Ρομποτικής του Τμήματος Ψηφιακών Συστημάτων στον Πανελλήνιο Διαγωνισμό RoboRAVE Greece 2025**

Μια σημαντική διάκριση κατέκτησε η **φοιτητική ομάδα ρομποτικής (NG-DSA Team)** του [**Τμήματος Ψηφιακών Συστημάτων**](http://ds.uth.gr/) **(ΤΨΣ) του Πανεπιστημίου Θεσσαλίας**, αποσπώντας την **1η θέση** στον **Πανελλήνιο Διαγωνισμό RoboRAVE Greece 2025**, που πραγματοποιήθηκε στη **Λάρισα** στις **12 Απριλίου**. Στο διαγωνισμό συμμετείχαν ομάδες φοιτητών από πανεπιστήμια και μαθητών από σχολεία από όλη την Ελλάδα. Ο διαγωνισμός συνδιοργανώθηκε από τη STEM Robotics Academy και την Αντιδημαρχία Παιδείας και Αθλητισμού του Δήμου Λαρισαίων.  
  
Η ομάδα του ΤΨΣ διαγωνίστηκε στην κατηγορία **Mouse Labyrinth**, παρουσιάζοντας ένα πλήρως αυτόνομο ρομποτικό όχημα, ικανό να πλοηγηθεί με ακρίβεια, αποτελεσματικότητα και αποδοτικότητα μέσα σε έναν πολύπλοκο λαβύρινθο.

Στην ομάδα συμμετείχαν οι φοιτητές **Δημήτριος Παπαμαργαρίτης**, **Δημήτριος Δημητριάδης**, **Κωνσταντίνος Τζόκας** και **Χαράλαμπος Αυγερινός**, με προπονητή τον **Δημήτριο Κοσμάνο**, διδάσκοντα του μαθήματος «Ρομποτικά Συστήματα» στο πρόγραμμα σπουδών του ΤΨΣ .  
  
Η προσπάθεια της ομάδας υποστηρίχθηκε ενεργά από το ΤΨΣ, το οποίο παρείχε στην ομάδα τον αναγκαίο τεχνολογικό εξοπλισμό ρομποτικής και την απαραίτητη τεχνογνωσία, συμβάλλοντας καθοριστικά στην προετοιμασία της ομάδας για τη συμμετοχή της στο διαγωνισμό.  
  
Με την πρωτιά αυτή, η ομάδα του Τμήματος Ψηφιακών Συστημάτων του Πανεπιστημίου Θεσσαλίας προκρίθηκε στο **Διεθνή Διαγωνισμό RoboRAVE World Championship**, που θα πραγματοποιηθεί στο **Πεκίνο της Κίνας**, από τις **25 έως τις 27 Αυγούστου 2025**, εκπροσωπώντας την **Ελλάδα** και το **Πανεπιστήμιο Θεσσαλίας** σε παγκόσμιο επίπεδο.